《大店驿时轮蹄络绎邮吏多逋感而赋此 其一》
明代·韩日缵

荒墟村市远，门巷半榛芜。但讶高轩过，宁知我马瘏。

追呼一何怒，喘息未全苏。中使传仍急，天边尺一符。

作者简介：明广东博罗人，字绪仲。万历三十五年进士，除检讨。累迁至礼部尚书。时宦官用权，人皆畏其凶焰，独日缵坦然处之。后充经筵讲官，得熹宗称善。卒谥文恪。